Misa mochan kae en mano moluwo kaka Jodolo mopogore mag Legion Maria
osebedo ka gero Misa Manyien. Ban’g choko otese mopogore mag lemo Kowuok kuom
Jodolo mopogore, aparo mondo aketgi e achiel mondo jok magombo somo kaka dongruok
mar Misa e Legion Maria timore on’ge. Ma en ndiko mowuok kuom nonro malach kuom
Jodolo mathoth.
J:
Jadolo D: Dikon A: Akolait
W: Jo-Kristus
OKENGE
MAG MISA MANYIEN
a.
Chako
Misa
b.
Liswa
Mar Kwero Richo
c.
Liswa
Mar Wach Nyasaye
d.
Liswa
Mar Duon’g Maler
e.
Tieko
Misa
A:
CHAKO MISA
(Ban’g ka jolejo oselemo e tiend msalaba, giwuok gi wend Ave Maria
ka gidonjo ei Klisia. Ka ji osedonjo ei Klisia, Jadolo kod grube mar jomisa
donjo giwer. Grub Jadolo donjo e lain achiel. Jatin’g ubani telo, iluwe gi
jatin’g msuma, kae to jatin’g picha Baba Simeo (kata msalaba), eka jasomo kata
ja-Dikon motin’go Bug Fanjili, eka Jadolo).
(Jadolo kod grube chiwo duon’g ne altar ka gikulore kata podho auma.
Eka jadikon kod Jadolo idho altar kendo nyodho; ban’g nyodho altar, Jadolo
nyalo dhin’go ubani e altar eka olor mondo ochak lemo. Ji duto goyo chonggi
piny ka ichako lemo).
i.
LEMO
MOTELO
J: E nying Wuon?
W: E Nying Wuon, gi wuoyi, gi Chuny Mtakatifu. Amen.
J: Chuny Mtakatifu Bi?
W: Donjie e chunya, ilera, Puonja rieko mar mako wach Nyasaye.
Miya teko mar mako wach maber nikech Simeo ruodhwa. Amen.
J: ruodhwa winj lemowa?
W: Ywakwa mondo otundni.
J: Duon’g obedie ne Wuonwa, ne Wuode, ne Chuny Mtakatifu.
W: Kaka nobet kar kwongo, kendo kawuono, kendo ndalo duto, higni
gi higni. Amen.
J: Ma od ng’a?
W: Ma od Nyasaye. Nyasacha miya nema mondo abed nyimi ka wiya
yot. Ruodha, ler chunya mondo iyie gi lemona. E nying wuon, gi wuoyi, gi Chuny
Mtakatifu. Amen.
J: Ruodhwa Simeo kod Mama Maria Mtakatifu, kane uromo ne ugoyo
chongu piny ma ulemo eka umosoru. Wan bende waluwo timonu mondo wago chongwa
piny kendo walemo ka pok wamosore. Beduru e dierwa, miwauru kwe e Liswa
makawuono; mondo hera kod kwe omedre e kindwa ndalo duto higni gi higni?
W. Amen.
J: Didek Mtakatifu.
W: Ikechwa.
J: E nying Wuon?
W: E Nying Wuon, gi wuoyi, gi Chuny Mtakatifu. Amen.
(Koro en saa mar mosruok. Jadolo mosoji ni OYAWORE. Eka on’geyo
ngima jokristus. Bende oweyo thuolo ne welo mowuotho godo mondo otim n’gerruok
machwok. Kanitiere jakristus manyien, en bende imiye thuolo mondo otim
n’gerruok. Ban’g mosrruok, Jadolo kata Dikon lero kit misa mar odiechien’gno,
kapok misa ochakore)
ii.
LISWA
MAR KWERO
(E Liswa mar Kwero, jokristus fulo kendo Kwero Marichogi; kendo
giparo batiso margi mane olokogi chwech manyien. Jadolo rwakore mondo oikre ne
kiro jokristus gi pi koparonegi batiso margi. Kapod orwakore, Kwaya telo e wer)
(Ka Jadolo oserwakore, otimo Liswa mar Kwero kama)
J: Duon’g obedie ne Wuonwa, ne Wuode, ne Chuny Mtakatifu.
W: Kaka nobet kar kwongo, kendo kawuono, kendo ndalo duto, higni
gi higni. Amen.
J: Ruodhwa Simeo gol gowi mag marichowa?
W: Warwa kuom sand mach maoktho.
J: Ter chuny nyithindi duto e polo.
W: To moloyo jok madwaro ng’uononi.
J: Lemo mar Kwero?
W: Nyasacha akwero marichona, gi chunya duto, mar giyanyi, kendo
gikwinyi. Ajok gi marichona kendo akwerogi, mar aheroi gi nemani, achikora
kodi, Kwero marichona. Timo tim maber, adwaro tho, moloyo timo tim rach
maduon’g kata achiel. Amen.
(Jadolo omo lemb Kwero Didek.)
(Ban’g lemb Kwero,Jadolo chun’g malo, okawo Aspe mar pi hawi,
ogwedho, eka ochako wuoth mos kokiro ir jokristus mondo oparnegi batiso margi.
Sechego jokwaya telo e wend paro batiso kaka: Asperges Me….)
(N’gato ka n’gato mokir ire pi hawi kulo wiye kendo timo ranyisi mar
msalaba koparo warruok mar msalaba kod batiso mogolone chandruok mar mach
maoktho).
(Ka Jadolo otieko kiro pi hawi kuom ji duto, oidho wi altar mondo
otim Liswa mar kwero kama)
J: Duon’g obedie ne Wuonwa, ne Wuode, ne Chuny Mtakatifu.
W: Kaka nobet kar kwongo, kendo kawuono, kendo ndalo duto, higni
gi higni. Amen.
J: Ruodhwa winj lemowa?
W: Ywakwa mondo otundni.
J: Walem. “A ruodhwa
Simeo, wabiro e tiendi wan joricho; wabiro gi bolruok kod chuny motur; wakwayo
kuom n’guono mari mochwere, ni mondo Iwenwa marichowa kendo igolnwa kum mar
mach maoktho ma marichowa osekelonwa. Wenwa maricho duto ma wasetimo gi pachwa,
gi wechewa, gi timbewa, kendo gi weyo jukumu mekwa.
Wasayi, wahomboi, A Nyasachwa; kata bed ni marichowa kwar ka
remo to iruchnwa oko kendo ilwokwa wadog matar ka pee. Ruodhwa kendo Nyasachwa,
wakwayo ni mondo imi wajog gi timbe maricho, kendo mondo wasik ka watimo timbe
makare. Ornwa Chuny Mtakatifu mondo obed jakonywa pile ka pile; kendo Ornwa
malaike ma joritwa mondo otawa e yor ler. Kendo Ornwa jotakatifu mondo ochwakwa
e yor Nyasaye.
Mondo wabed jok makare, kendo mowinjore donjo e ngima mochwere;
kendo mondo wamor kodi e polo, higni gi higni.
W: Amen.
(Jokristus koro kwayo mondo okechgi)
K: Ruoth Kechwa
W: Ruoth Kechwa
K: Ruoth Kechwa
W: Kristus Kechwa
K: Kristus Kechwa
W: Kristus Kechwa
K: Ruoth Kechwa
W: Ruoth Kechwa
K: Ruoth Kechwa
K: Ahulora e nyim Nyasaye Mtakatifu
W: Maria Mtakatifu Bikra mochwere; Mikael Mtakatifu malaika
maduon’g; Johannes Batista Mtakatifu; Petrus gi Paulus joote Mtakatifu;
Timotheo Atila Mtakatifu; Jotakatifu duto; kane aketho ahinya, gi parna, gi
wachna, gi tichna. En wachna, en wachna; en wachna maduon’g ahinya; emomiyo
akwayo Maria Mtakatifu Bikra mochwere; Mikael Mtakatifu malaika maduon’g;
Johannes Batista Mtakatifu; Petrus gi Paulus joote Mtakatifu; Timotheo Atila
Mtakatifu; jotakatifu duto; kwanauru kuom Ruoth Nyasachwa.
J: Ruodhwa winj lemowa?
W: Ywakwa mondo otundni.
J: Walem. A ruodhwa, ker mar ariyo mar Didek Mtakatifu, in e
mane ilor e piny mondo idok Nyarombo maler mar Liswa makare mar golo marichowa;
go wan’gi mamuol kuomwa, yie kwero mar marichowa ma wasetimo kawuono kendo
lokwa maler e nyimi. Mondo ka wachopo e nyim komi mar duon’g to wayud kwo mar chunjewa
kendo wadonj e ngima mochwere.
Par klisia mari Legion Maria, mi osik obed kar buoro kendo kar
tony mar jok mojok gi Marichogi. Kendo mi wan duto ma wachokore e nyimi kawuono,
kod jok maok ochokore kani, wanwan’g ng’uono mari mochwere.
J: Ruoth winj lemowa
W: Ywakwa mondo otundni.
iii.
LISWA
MAR WACH NYASAYE
(Kwaya telo e wer machalo kaka: Wach Nyasaye, Nyakalaga, mondo oke
kuom…..)
(Ka wer orumo, Jadolo kod Dikon idho wi altar mondo otim Liswa mar
wach Nyasaye)
J: Ruoth winj lemowa
W: Ywakwa mondo otundni.
(Jadolo telo e somo mokwongo niya)
J: “Chon gilala Nyasaye nochweyo dhano ka kite, kendo noketo
dhano e puodho maber. Kar mor gi ler kod ngima mochwere. To kuom tok matek kod
chiko ite ne weche mag miriambo, dhano ne obalo gi chik Nyasaye mi nodonjo e mudho
kendo nodoko mabor gi Nyasaye. To Ruoth Nyasaye neok ojwan’go dhano, kendo ne
osiko kopuonjore kode kokalo kuom fwenje, lek kod gik mopogore man e piny.”
(Dikon kawo somo kuom Jadolo)
D: “Omiyo piny nobedo koda jonabi kod Jodolo, jok mane much
Nyasaye tiyo godo kendo wachne ne kalo kuomgi ka chopo ne tienge mopogore mag
dhano. To kane kinde mar fwenyruok mokwongo ochopo, wuod Nyasaye nofwenyore
kaka Jadolo mar kwe. Ne ofwenyore kaka Melkazedek, Jadolo maonge anyuola ne. En
e Jadolo mane ofwenyore mondo oluong ogendini mondo on’ge kendo olam Nyasaye
achiel kende. Mi kane oromo gi Abraham ne ogwedho; kendo Abraham noyudo luong
kod wal mochwere; mi Abraham kod nyikwaye nobedo jolup kendo jogen Nyasaye
achiel kende.”
(Jadolo kawo somo kendo. Otaro bedeno kolemo niya)
J: “A Nyasaye maok we joge, in e mane ioro Melkazedek mondo obed
jaluongwa, kendo mondo odwok ogendini mag piny duto e bwo loch Nyasaye achiel
kende. Mi wasik kuomi, wakwer marichowa, kendo wajog gi timbe maricho. A
luongowa Nyasachwa, kik ijog gi luongowa.”
J: Ruoth winj lemowa
W: Ywakwa mondo otundni.
(Dikon chako kendo somo kowacho niya)
D: “Kane ndalo ochak oromo, wuod Nyasaye nolor e piny kendo, ok
kaka Jadolo to kaka japuonj kendo jawar piny. Mi nochake ni Yesus e piny
jo-Yahudi. Yesus ne opuonjo chik mar hera, kendo opuonjo ni jok mowinjo wuod
Nyasaye kendo olokore oluwo wachne ok nolal, to ginidonj e ngima mochwere. Kuom
puonjne moriere, Yesu nomaki, nosandi, nogur e msalaba, kendo notho nikech
marichowa. Ban’g ndalo adek nochier kendo nofwenyore ne joote kochiwonwa
ranyisi maduon’g chuth mar doko mangima ban’g tho mar ringrewa. Omiyo koro kaka
Kristo ngima, wan bende wadoko mangima ban’g thowa.”
(Jadolo lemo kotaro lwete malo niya...)
J: “A Nyasaye maok we joge, in e mane ioro wuodi e pinyni kaka
Yesu ja-Nazareth, mondo obed jawarwa. Mi wasik kuomi, wakwer marichowa, kendo
wajog chuth gi timbe maricho. A Kechwa, Nyasachwa; kik ijog gi kechowa.”
J: Ruoth winj lemowa
W: Ywakwa mondo otundni.
(Dikon telo e somo mogik mar Liswa mar wach Nyasaye)
D: “Kane Yesu puonjo joote, ndalo manok kapok odok e polo; ne
owachonegi ratiro niya; odok e polo to obiro duogo kendo e piny. Nosingo ni
kinde duogo mare nobi ka jakuo; nobi gi malaikene gi jotakatifune; nobed e kom
duon’g mare kendo enon’gad bura ne ji duto.
Adiera, Adiera! Kristo oseduogo!
(Ji kulo wiyegi piny ka Dikon kwano nyinge Kristo)
“En e Baba Simeo; en Hosea Santa Maria; En Enure Lodvikus; En
Laurida Messias. En emoseduogo, Kristo oseduogo!
Adiera, Adiera, kane
ofwenyore, polo noyawore. Jomalaika nolor ka wuok e polo ka wer; Jotakatifu
nolor ka wuok e polo ka wer; chien’g ono wenge oganda ne Oyawore mi ne gineno
duon’g maler mane Kristo ni godo. Mi ne gineno kweth mar malaike gi jotakatifu
ka lor kendo ka podho piny auma e nyim kom duon’g mar ruodhwa Simeo. Omiyo koro
wasen’geyo Adiera niya, jal ma piny rito oseduogo; Kristo, oseduogo.”
(Jadolo telo e lemo kendo niya)
J: “A Nyasaye ma ok we
joge, in ema isechopo singo mar duogo wuodi e piny. Kendo in ema iseore mondo
ochiwnwa duon’g mari maler kendo mochwere; kendo mondo orwakwa e loch mar ngima
mochwere. Mi wasik kuomi, a Nyasaye; mi wakwer marichowa, kendo wajog chuth gi
timbe maricho.”
J: Ruoth winj lemowa
W: Ywakwa mondo otundni.
(Koro Dikon somo somo ma chiengno. Somo mokwongo wuok e muma machon,
to somo mar ariyo wuok e muma manyien. Somo ariyogi itimo gi e wi altar)
(Kwaya wero wend AKURU MALER OA E POLO….Dikon loko BUG FANJILI BABA
SIMEO. Ka wer orumo, Dikon chun’g kod BUG FANJILI MAG BABA SIMEO e nyim ji
kendo osomo. Ji chun’g malo tee sama isomo Fanjili Simeo.)
(Ka Dikon otieko somo Fanjili Simeo, owacho niya:)
D: Wach maber mar duon’g maler mar Nyasaye?
W: Nyasaye erokamano.
(Koro ji bedo piny mondo Jadolo ochiw HOMILIA. Oyaro tiend wach
ruodhwa Simeo kojiwo jokristus mondo omak Puonj Ruoth. Kotieko yalo wach maber,
Jadolo wacho niya)
J: Wach maber mar duon’g maler mar Nyasaye?
W: Nyasaye erokamano.
(Ji duto goyo chonggi piny mondo oter AYIE. Kwaya telo e Ayie to
jokristus olo)
W: Ayie Nyasaye wuon ker
mokwongo mar Didek Mtakatifu; Nyasaye mane ochweyo polo gi piny; kod gik moko
duto mineno gi maokne.
Ayie Simeo Melkio ker mar ariyo mar Didek Mtakatifu. Mane olor
koa e polo kod Bikra Maria Mtakatifu; gi malaike kod jotakatifu; nofwenyore ne
oganda ka en ka Johannes Baru, Suna; kane chuny Mtakatifu olor mi ohule ne
oganda. Ban’ge ne gigoyo ligala e got Kalafare.
Nomake, nosande, notweye
e jela; to noloyo lweny e wi wasike, mi nodhi nyime gi puonjo wach maber mar
duon’g maler mar Nyasaye; nyaka chien’g mane odok e polo; kuma oyale jok
mangima gi jok motho.
Ayie Chuny Mtakatifu; Klisia Legion Maria Mtakatifu; riwruok mar
jotakatifu; golo marichowa kod ngima mochwere. Amen.
(Ji chungo malo. Jadolo idho altar somo lemb jok moyie)
J: Ruoth winj lemowa
W: Ywakwa mondo otundni.
J: Walem. A Nyasachwa, Wan
e jok moseyie kuom wuodi Simeo Melkio mane ioro e pinyka; mondo obed fwenyruok
mar loch Nyasaye e piny; wakwayo ni mondo imedwa nema mar nano ban’g wuodi
ndalo duto; miwa chir mar lando wachne e piny duto; kendo chir mar luwo puonjne
ndalo duto.
Wakwayo ne minwa Klisia Legion Maria, mondo olandre e piny.
Kendo wakwayo ne Papa marwa………, Kadnar marwa…….Askof marwa………..an Jadolo mar
misendni……..kod jokristus duto man e misen marwa.
Kendo wakwayo ni ikony
jok modhier, jok matuo,jok modenyo, jok maonge tije, jok man e wuoth, jok ma
chunygi gudo, kod jok man e pugratori. Kony Pinywa mar………….mondo obed gi kwe.
Rit jotend piny kod jotend klisia; kony ji duto gi piny duto. Wakwayo, a
Nyasachwa; ni mondo igol gop marichowa, kendo imi wadonj e ngima mochwere;
kendo mondo okwanwa kuom jok molocho chien’g thowa. Mondo wamor kodi e polo
higni gi higni.
W: Amen.
(Koro en kinde golo chiwo. Jadolo, Dikon kod Akolait bende iko altar
ne Liswa mar duon’g. Kwaya telo e wer ka ji golo sadaka)
(Ka ji osegolo sadaka, Jadolo tero lamo e wi sadaka niya)
J: Duon’g obedie ne Wuonwa, ne Wuode, ne Chuny Mtakatifu.
W: Kaka nobet kar kwongo, kendo kawuono, kendo ndalo duto, higni
gi higni. Amen.
J: Walem. Wadwoko erokamano ne Nyasachwa kuom kindewa gi ngimawa
e piny. Kendo wadwokone erokamano kuom neema momiyowa. Wagoyo ne erokamano kuom
puothewa gi tijewa; utewa gi miewa; jamni magwa kod mwanduwa duto. Wakwayo
neema mar timo kod neema malero chuny, mondo wasik kawatiyo ne Nyasaye gi gigwa
kod tekrewa duto.
Yie chiwowa ma wagolo
kawuono, kendo gwedh ji duto tee, mogolo kod maok ogolo. Migi neema mondo
giheri, a Nyasaye; kendo migi neema mar hero ji duto. Kendo migi neema mar
konyo jochan kod jodhier; kiye kod mond liete; kod jok machandore duto. Miwa
hera maliet kendo mochwere.
J: Ruodhwa winj lemowa?
W: Ywakwa mondo otundni.
iv.
LISWA
MAR DUON’G
(Ji ogoyo chonggi piny tee. Jadolo iko Hostia Mtakatifu kowacho
niya)
J: Kane ruodhwa Simeo Melkio ogik lor e piny, polo nobet e bura
maduon’g mondo on’gad wach ewi dwok Kristo e piny. Kane bura orumo, jopolo
nower gi dwol maduon’g ka wacho.
(Jadolo goyo chonge piny; Ji duto olo niya)
“Ruoth oparo an’go;
Koweyo kom duon’gne;
Kolor e piny kendo;
Kokawo kit msumba;
Kobet e dhier gi masiche.”
(Okot ywak Didek; eka Jadolo chun’g malo mondo odhi nyime niya)
J: To Ruoth ne oparo singo mane oweyo e dier jojuda, kuma ne
osingo kowacho niya; dala wuora nitiere udi mathoth ahinya; emomiyo adok e polo
mondo alos neun duto kar bet; to ka aseloso kar bet, anaduog kendo mondo aomu
uduto, mondo kuma antiere un bende ubedie, kendo kaka achalo, un bende uchal
kamano;
(Dikon/Akolait miyo jadolo pi mondo olwok godo lwete. Koselwoko
lwete odhi nyime gi Liswa niya)
J: Omiyo kane bura mar Torente orumo e polo, Nyasaye Wuon ne
oyie mondo wuode ochak olor e piny kendo, kaka duon’g maler mar Nyasaye. Eka
ruodhwa nolor gi jomalaika gi jotakatifu; nolor e bor polo; nolor e Lihudu;
nolor e ahuka yamo kod kodh pee gi nyakoyi. Mi koro wuod Nyasaye nodoko dhano,
mi nokawo ringruok mar nyathi matin, mi nodoko jal ma nochaki ni Simeo. En kuom
Simeo ema chuny kod teko mar Kristo noduogo godo e piny. Mi Kristo nokawo
ringruok gi remo kendo, mi nodoko kaka wan.
(Kwaya omo wer. Ji duto chungo malo. Ban’g wer, ji duto chak goyo
chonggi piny, kendo Jadolo dhi mbele kod Liswa niya)
J: Fweny ne obiro ne nyanabi Wilfrida, mi nohulo ni Ruoth
noduogo e bor polo. Kendo fweny nobiro ne janabi Silvesta Okweto, mi nohulo ni
Ruoth noduogo e bor polo. Emomiyo wakawo mkate
(Okawo mkate achiel, ogwedho, ogoyo chonge piny, eka ochun’g malo)
Ka wawacho
(Otin’go mkate malo ewi altar mondo ji duto one.)
MA E RINGRE RUODHWA
(Okot ywak dichiel)
Kendo wa kawo divai
(Okawo divai, ogwedho, ogoyo chonge piny, eka ochun’g malo mondo
otan’g divai ne Ji duto)
Ka wawacho
MA E REMB RUODHWA
(Okot ywak dichiel)
J: Kuom duogo mari, isechiwonwa ngima mochwere; isebiro e
duon’gni maler mondo wadonj kodi e loch Nyasaye. Omiyo ka wachamo ringri kendo
wamadho rembi, wahulo kendo wayie chuth ni iseduogo ka dhano. Duon’g maler
osefewnyore, Kristo oseduogo. Emomiyo wahulo ne piny duto niya:
(Ji olo niya)
W: “Kristo Oduogo;
Kristo Oduogo;
En Simeo
Melkio;
Kristo
Oduogo.”
J: Emomiyo kane ogandawa ochokore ka Johannes Baru Suna; Tich
Abich godhiambo; polo ne oyawore, kendo malaike kod jotakatifu nolor ka wer; ne
giwero wende an’gwen mag pako duon’g maler mar Nyasaye, kendo mag lando e lela
ni Kristo oseduogo.
(Ji chungo malo tee. Kwaya telo e wero wende an’gwen mag Fwenyruok
Ruoth)
K: Chon Nyasaye……
K: Ave, Ave, Ave Maria……
K: Aleluya, Aleluya…….
K: Jesusna Osebiro…..
(Ka wende orumo, ji goyo chonggi piny kendo Jadolo dhi mbele gi
Liswa)
J: Omiyo Wuonwa Simeo Melkio, ka watimo Liswa mari maler; kaka
Abel wuod Adam notimo; kaka Abraham kwarwa notimo; kaka Melkazedek Jadolo mochwere ne otimo; wakwayo mondo ior malaika
mari, mondo obi okaw Liswani kendo okele e nyim komi mar duon’g man e polo;
mondo ka wanwan’go ringre kod remb ruodhwa, wapon’g kod neema, kendo mondo
okwanwa kaka jok modonjo e duon’g maler mochwere. Kendo wakwayo ni kaka ne
wabet e achiel kodi, kod malaike gi jotakatifu chien’g fwenyruok mari; mondo
wabed kodi kamano e polo. Wenwa marichowa duto, kendo rwakwa e ngima mochwere;
higni gi higni.
W. Amen.
(Jadolo koro wacho mos kon’gingo mkate niya: RINGRE KOD REMB RUODHWA
OMI WADONJ E NGIMA MOCHWERE. Okawo mkate mosen’gingo obolo e challis mondo obed
ranyisi mar bedo achiel mar ringruok gi remo e del achiel)
(Ban’g ng’ingo mkate, Jadolo goyo chonge piny, ochun’g malo, kendo
otan’go mkate mosen’gingo kowacho niya)
J: Ma e ringre duon’g maler machiwo ngima mochwere.
W: Irwakwa e polo.
(Jadolo goyo chonge piny, ochungo malo, okawo Chalis, otin’go malo
kowacho niya)
J: Ma e remb duon’g maler ma chiwo ngima mochwere.
W: Irwakwa e polo.
(Eka Jadolo chungo malo kotaro lwetene ariyo, kendo owacho niya)
J: Ruodhwa koro osedoko dhano, osedoko ringruok gi remo. Omiyo
Ruoth koro wachonwa niya:
“Nyithinda, aseduogo;
Aseduogo ratiro;
Aseduogo kowadu Muchiemo godo kanyo achiel;
To dak ufwenyie wachni;
Wan’gu ogawo mbuyi; Wan’gu ogawo mbuyi madongo.”
(Okot ywak Didek)
(Jadolo wacho koduon’go dho chunye niya)
J: Ruoth Kechwa, Ruoth kech jok moseringo e tiend komi mar
duon’g (owacho nyadidek)
(Jokristus koro tero lemb komunio: KOMUNIO MTAKATIFU lemo mar yie,
geno, wichyot, hero kod kwero; Ahulora e nyim Nyasaye….)
(Kwaya wer ka Jadolo chiwo sawo ne jokristus. N’gat madwaro chamo
sawo nyaka go chonge piny)
(Jadolo wacho kochiwo sawo niya:)
J: Ma ringre ruodhwa.
W: Amen.
v.
TIEKO
MISA
(Ban’g chiwo sawo, Jadolo timo lemo niya)
J: A Ruoth Nyasaye ma singone ok kal nono; in ema isekelo luong,
warruok kod duon’g maler mari e piny kokalo kuom timrruok dhano mar Kristo
wuodi. Mi mondo ringre kod rembe ma wanwan’go kawuono okel ber e chunywa, kendo
omi wasik e yori maler. Mondo ka watieko wuodhwa e piny, to wadonj e ngima
mochwere.
(Ji duto koro goyo chonggi piny ka Jadolo timo Liswa mogik. Jadolo
lokore ka n’giyo jokristus, ogwedhogi kod ranyisi msalaba kowacho niya)
J: Hap Nyasaye wuon, hap Nyasaye wuoyi, kod Hap Nyasaye chuny
Mtakatifu obed kodu ndalo duto higni gi higni.
W: Amen.
(Jadolo golo somo mogik e Fanjili Baba Simeo. Ochako niya)
J: Ruodhwa Simeo ne owachonwa niya……
(Kotieko somo to
oomo Duon’g Obedie ne wuon….)
W: Kaka nobet kar kwongo, kendo kawuono, kendo ndalo duto. Higni
gi higni. Amen.
(Dikon somo niya)
D: Koro Jowadwa, Misa maler orumo. Omiyo ajiwou ni mondo upar
weche muwinjo e misa ma kawuono kendo mondo uland wach ruodhwa Simeo Melkio
kuonde duto ma udhiye. Miuru Nyasachwa duon’g kuom timbeu, wecheu kod lembu
mathoth. Lamuru ne piny kod jok mapok on’geyo ruodhwa Simeo Melkio mondo
gin’geye. Nikech ka watiyo maber kendo wamako Puonj ruodhwa, en bende noparwa
kar thowa, kendo enomiwa ngima mochwere.
(Jadolo miyo altar duon’g eka olokore kotaro lwete achiel mondo
ogony jokristus. Owacho niya)
J: Dhi uru misa orumo
W: Nyasaye erokamano
(Ka Jadolo ni kod weche madwaro lando, ji bet piny machwok to winjo
lendo. Wechego ok wuoyie ei Klisia, to ipimogi ban’g ka ji osewuok oko. Ban’g
lendo, ji duto goyo chonggi piny kendo Jadolo tieko lemo niya)
J: Duon’g obedie ne Wuonwa, ne Wuode, ne Chuny Mtakatifu.
W: Kaka nobet kar kwongo, kendo kawuono, kendo ndalo duto, higni
gi higni. Amen.
J. Iparwa ka nyithindi Mama Maria.
O. Mwahero ahinya. Nyakanene pok wawinjo ka ituono n’gat moringo
kuomi. Irite mokwayi. Ikonye modwari, mondo ikwane. Emomiyo ageno kuomi. Aringo
kuomi. Achun’g e nyimi ka akwero marichona. A min Baba Simeo, kik itwona gik
makwayo to winja, ka iyie kod lemona. Amen.
J. Maria manochwe kaonge marach mar kodhi.
O. Ikwanwa wan mwaringo kuomi.
J. Ruodhwa Baba Simeo?
W. Aringo abiro iri ka. Yiena ema okela ka. E anakwo. Yiena ema
nokwoya. Jawarna ka asetieko wuodha e pinyka. Aringo asudo e tiend musalapi
mondo ayud yie makare e nyim ogandani. Un malaike ma joritna, rwakauru gi lewni
ma rochere; yweuru wan’ga gi otamba marachar.
J: Nyasaye Wuonwa yie kodwa
W: Ruoth yie kodwa.
J: Nyasaye wuoyi bi konywa?
W: Ruoth bi ikonywa.
J: Nyasaye Chuny Mtakatifu bi iromnwa?
W: Ruoth bi iromnwa.
J: Duon’g obedie ne Wuonwa, ne Wuode, ne Chuny Mtakatifu.
W: Kaka nobet kar kwongo, kendo kawuono, kendo ndalo duto, higni
gi higni. Amen.
J: Didek Mtakatifu?
W: Ikechwa
J. E Nying Wuon
O. E Nying Wuon, gi Wuoyi, gi Chuny Mtakatifu. Amen
……………END OF SERVICE…………………………
luo_Latn luo_Latn luo_Latn luo_Latn luo_Latn fra_Latn pap_Latn szl_Latn luo_Latn luo_Latn ilo_Latn luo_Latn grn_Latn mos_Latn xho_Latn luo_Latn vec_Latn xho_Latn luo_Latn kab_Latn xho_Latn luo_Latn smo_Latn luo_Latn grn_Latn ilo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn tpi_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn pol_Latn luo_Latn luo_Latn swh_Latn luo_Latn luo_Latn luo_Latn luo_Latn taq_Latn swh_Latn pol_Latn luo_Latn luo_Latn luo_Latn luo_Latn luo_Latn luo_Latn luo_Latn fin_Latn xho_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn taq_Latn luo_Latn luo_Latn luo_Latn luo_Latn szl_Latn ces_Latn szl_Latn luo_Latn luo_Latn luo_Latn luo_Latn swh_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn fin_Latn xho_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn taq_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn fin_Latn xho_Latn luo_Latn luo_Latn tgl_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn tpi_Latn dik_Latn lua_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn zho_Hant wol_Latn ilo_Latn luo_Latn xho_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn taq_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn taq_Latn slk_Latn luo_Latn grn_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn taq_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn swh_Latn pol_Latn luo_Latn luo_Latn eng_Latn